Hoër belasting waarskynlik SA’ners se voorlandArgieffoto: Flickr.com. Suid-Afrikaners sal na verwagting meer belasting in 2018 moet betaal terwyl die nasionale tesourie spartel om vure dood te slaan na nóg ŉ afgradering deur Standard & Poor’s Global Ratings (S&P) Vrydag. S&P het Vrydag Suid-Afrika se staatseffekte in rand en buitelandse geldeenhede met een vlak afgradeer na onderskeidelik BB+ en BB. Die graderingsagentskap het die afgradering toegeskryf aan swak ekonomiese groei wat gelei het tot ŉ verdere verswakking van Suid-Afrika se openbare finansies bó die agentskap se vorige verwagting. S&P het die vooruitsig van negatief na stabiel verander en gesê die stabiele vooruitsig reflekteer sy siening dat Suid-Afrika se kredietstatistieke volgende jaar grootliks onveranderd gaan bly. Volgens S&P kan die regering ná die ANC se verkiesingskonferensie in Desember fokus op die ontwikkeling en implementering van maatreëls om ekonomiese groei te bevorder en openbare finansies te stabiliseer. Intussen het Moody’s Investors Service ook Vrydag gesê hy gradeer Suid-Afrika nie nou af nie, maar plaas die land se gradering op ŉ 90-dae hersieningstydperk. Moody’s se vooruitsig is negatief en dit beteken ŉ afgradering binne die volgende paar maande is moontlik tensy dinge drasties verbeter. Moody’s het aangedui die hersieningstydperk sal die agentskap die geleentheid gee om die Suid-Afrikaanse owerheid se gewilligheid en vermoë te assesseer om te reageer op die stygende ekonomiese druk deur groei-ondersteunde fiskale aanpassings te maak wat besteding inperk en inkomste aanvul. Die nasionale tesourie het Saterdag in ŉ verklaring op die graderings gereageer deur te sê die regering is daartoe verbind om die strukturele beperkings in die ekonomie te takel om openbare finansies te verbeter en sake- en verbruikersvertroue te herstel. Volgens die tesourie is die regering deeglik bewus van die implikasie van die afgraderings op die ekonomie en beleggingvooruitsigte vir die toekoms. Die tesourie het gesê uitgebreide samesprekings is voor en ná die mediumtermyn-begrotingsraamwerk (MTBPS) op 25 Oktober tussen die graderingsagentskappe en die regering gehou. “Daar kan dus geen twyfel wees aan die regering se sterk toewyding om aandag te gee aan die strukturele beperkings om die ekonomie te laat groei nie,” lui die verklaring. “In die MTBPS-hoofstuk oor fiskale beleid het ons aangedui dat ŉ addisionele sny van uitgawes of belastingverhogings van R40 miljard (0,8% van BBP) vanaf 2018/19 sal nodig wees om openbare skuld te stabiliseer op 60% onder BBP oor die volgende dekade. Binne die volgende twee weke sal die presidensiële fiskale komitee en die kabinet ŉ pakket van maatreëls in dié verband oorweeg wat van 2018 geïmplementeer sal word. Spesifieke besonderhede oor hierdie maatreëls sal in die 2018-begroting aangekondig word,” het die tesourie gesê. Volgens die tesourie sal die 2018-begroting “beslissende en spesifieke” beleidsmaatreëls uiteensit om die fiskale raamwerk te versterk as ŉ belangrike bydraer om die vertroue van belanghebbendes te versterk en inklusiewe groei te verseker. “Die regering sal aandag gee aan die hoofoorsake van die inkomstegaping van R50 miljard weens die onderpresterende ekonomie en ŉ moontlike erosie van invorderingskapasiteit. In hierdie verband is daar ŉ geregtelike kommissie van ondersoek op die been gebring.” Die tesourie het gesê hy sal voortgaan om met alle belanghebbendes en die algemene publiek te beraadslaag oor die sleutelverwikkelinge soos die proses voortgaan in die finalisering van die 2018-begroting.